SKRIFTLIG FORESPØRGSEL E-2525/00

af Adriana Poli Bortone (UEN) til Kommissionen

(2. august 2000)

Om: Korridor nr. 8

Kan Kommissionen oplyse, hvor langt man er kommet med udarbejdelsen af programmet om gennemførelsen af korridor nr. 8?

Hvilke foranstaltninger er alleredet truffet?

Hvilke finansielle midler er disponible?

Hvilke eventuelle hindringer er stadig til stede?

Hvilken rolle spiller regionen Apulien?

Svar afgivet på Kommissionens vegne af Loyola de Palacio

(21. september 2000)

Kommissionen bakker kraftigt op om udviklingen af alle transeuropæiske transportkorridorer ved at forhandle med de berørte parter og tage alle de politiske, tekniske og finansielle initiativer, der er nødvendige for at skabe de mest fordelagtige rammer om transportvirksomheden i Europa.

I den forbindelse har Kommissionen igennem de seneste måneder i samarbejde med det italienske formandskab for korridor nr. 8 det italienske transport- og søfartsministerium deltaget aktivt i det arbejde, der skal gøre det muligt at lægge sidste hånd på aftalememorandummet for denne korridor. Dette arbejde er især gået ud på at bistå de deltagende lande dvs. Albanien, Den Tidligere Jugoslaviske Republik Makedonien (FYROM), Bulgarien, Grækenland, Italien og Tyrkiet med at nå frem til et endegyldigt kompromis om protokollens ordlyd.

I begyndelsen af juli 2000 nåede parterne på et møde i Rom frem til en aftale om så godt som den samlede tekst. Medmindre der i sidste minut skulle ske en kursændring, forventes deltagerlandenes ministerielle myndigheder og Kommissionen i løbet af de allernærmeste uger at undertegne protokollen.

Linjeføringen for den intermodale korridor nr. 8, således som den er beskrevet i udkastet til protokol, vil bestå af en hovedlinje, der forener Bari/Brindisi Durrës/Vlore Tirana Cafasan Skopje Sofia Plovdiv Burgas/Varna. Desuden omfatter korridoren også tilslutningsvejen Ormenion Slivengrad Burgas og Byala/Gorna Oriahovica Pleven Sofia på den ene side og Cafasan Kapshtice/Kristallopigi på den anden side.

Så snart protokollen er blevet undertegnet, indledes den forberedende fase, der bl.a. vil bestå af gennemførelsen af en teknisk undersøgelse. Herunder vil man undersøge korridorens infrastrukturelle situation, og der vil blive foretaget en vurdering af de særlig vigtige behov.

Allerede på nuværende tidspunkt har udviklingen af korridor nr. 8 draget fordel af en væsentlig finansiel støtte fra Fællesskabets side til de afsnit, der befinder sig på modtagerlandenes områder via programmerne PHARE, Obnova og i den allerseneste tid også ISPA samt fra de internationale finansieringsinstitutioner og bilaterale donorer.

Endvidere er betydningen af korridor nr. 8 blevet kraftigt fremhævet i tilknytning til indgåelsen af stabilitetspagten for det sydøstlige Europa i juni 1999, en pagt, som Kommissionen deltager aktivt i. I anledning af konferencen for denne pagts donorer, der blev afholdt ved udgangen af marts 2000 i Bruxelles, blev der indkredset adskillige projekter langs korridor nr. 8 af prioriteret karakter med henblik på en snarlig indsats. Som følge heraf vil disse projekter formentlig blive iværksat om nogle måneder.

Regionen Apulien har (i lighed med de andre lokale myndigheder, der er berørt af udviklingen af korridor nr. 8) gennem den italienske regerings repræsentation i aftalememorandummet mulighed for at gå med ind i arbejdet med udviklingen af denne korridor.